
PËR  LICENCIMIN E SHKOLLËS SË LARTË, PRIVATE “UNIVERSITETI PLANETAR I TIRANËS”
 
Në mbështetje të nenit 100 të Kushtetutës dhe të neneve 4, pika 2, 43, 44  e 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave
 
VENDOSI:
 
1. Licencimin e shkollës së lartë private “Universiteti planetar i Tiranës”, e cila do ta ushtrojë veprimtarinë në qytetin e Tiranës.
2. Shkolla e lartë private “Universiteti planetar i Tiranës”, të organizohet në dy fakultete:
a) Fakulteti i Edukimit dhe Shkencave Sociale, që do të ofrojë programet e studimit, të ciklit të parë, në: 
i) Mësuesi për arsimin parashkollor;
ii) Psikologji;
iii) Sociologji;
iv) Mësuesi për arsimin fillor.


b)  Fakultetin e Shkencave të Zbatuara, që do të ofrojë programet e studimit, të ciklit të parë, në:
 i) Teknologji informacioni;
ii) Informatikë ekonomike;
iii) Infermieri e përgjithshme;
iv) Teknologji dhe shkenca farmaceutike.
3. Shkolla e lartë, private “Universiteti planetar i Tiranës” të ofrojë programet e studimit të ciklit të parë, me kohëzgjatje 3 vite akademike dhe me plotësimin e, së paku, 180 krediteve. Në përfundim të këtyre programeve të studimit lëshohet diplomë e nivelit të parë (DNP), në:
i) Mësuesi për arsimin parashkollor;
ii) Psikologji;
iii) Sociologji;
iv) Mësuesi për arsimin fillor;
v) Teknologji informacioni;
vi) Informatikë ekonomike;
vii) Infermieri e përgjithshme;
viii) Teknologji dhe shkenca farmaceutike.
4. Ngarkohet shkolla e lartë private “Universiteti planetar  i Tiranës”, që, për çdo program studimi, të sigurojë, nëpërmjet marrëdhënieve kontraktuale, zhvillimin e disa prej disiplinave kryesore formuese të specialitetit,  pas vitit të parë, nga një personel akademik i huaj, me kualifikimin e nevojshëm.
5. Shkolla e lartë private “Universiteti planetar i Tiranës” ta fillojë veprimtarinë mësimore për programet e studimit, të përcaktuara  në pikën 2 të këtij vendimi, pasi të ketë marrë, jo më vonë se tri javë para fillimit të vitit akademik, lejen përkatëse nga Ministri i Arsimit dhe Shkencës.
 Ministri e lëshon lejen, pasi vlerëson se institucioni privat i arsimit të lartë ka përmbushur angazhimet e deklaruara, në përputhje me udhëzimin e tij për këtë qëllim.
 6.  Ndryshimet në vendndodhje, plane, forma studimi dhe programe, si dhe në elemente të tjera, të miratuara, bëhen pas miratimit nga Ministria e Arsimit dhe Shkencës.
7. Shkolla e lartë private “Universiteti planetar i Tiranës” duhet t’i nënshtrohet procesit të akreditimit institucional dhe të programeve të studimit, brenda afateve të përcaktuara në ligjin në fuqi. 
8. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi.
 Ky vendim hyn në fuqi pas botimit në Fletoren Zyrtare.

